Papersnake/gushiwen huggingface dataset:
颂古十六首
释心月（宋代）

头上漫漫，脚下漫漫。
拄定即易，瞥转还难。
观世音赞六首
黄庭坚（宋代）

海岸孤绝补陀岩，有一众生圆正觉。
八万四千清净眼，见尘劳中华藏海。
八万四千母陀臂，接引有情到彼岸。
涅盘生死不二见，是则名为施无畏。
八风吹播老病死，无一众生得安稳。
心华照了十方空，即见观世音慈眼。
设欲真见观世音，金沙滩头马郎妇。
送子中待制 其一
释道潜（宋代）

翘翘孤凤凰，安巢本阿阁。偶来依泽国，归兴遂淹泊。

江山迫岁华，草木正摇落。霜空肃万里，纤翳无处著。

翻然整羽仪，一举在寥廓。
白发三首 其三
陈子升（明代）

妾有盘龙镜，为君照白发。照发复照须，繁霜不可遏。

染之不尽黔，拔去还复发。天运既如此，恶之殊非达。

妾发长至地，甘为老奴悦。愿君崇明德，毋事此微屑。

囊须在船中，士龙笑欲没。
美人影 其一
罗秀惠（清代）

鬓亸衣香弄带尖，风情画意一齐添。浣纱去后红颜杳，明月来时素手纤。

遮面琵琶珠错落，隔帘环佩玉蜍蟾。朦胧台榭春如梦，憔悴羞花不忍拈。
夏日即事 其二
张九成（宋代）

心莹是非都不入，神清魂梦亦无多。年来借问生何似，梅雨寒塘飐露荷。
伏羲出世
《竹书纪年》（先秦）

太昊之母，居于华胥之渚，履巨人迹，意有所动，虹且绕之，因而始娠，生帝于成纪，以木德王，为风姓。
乐府杂曲 其六 苞蘖
柳宗元（唐代）

苞蘖𪒶矣，惟根之蟠。弥巴蔽荆，负南极以安。

冃我旧梁氏，缉荆艰难。江汉之阻，都邑固以完。

圣人作，神武用。有臣勇智，奋不以众。投迹死地，谋猷纵。

化敌为家，虑则中。浩浩海裔，不威而同。系缧降王，定厥功。

澶漫万里，宣唐风。蛮夷九译，咸来从。凯旋金奏，象形容。

震赫万国，罔不龚。
江城子
王质（宋代）

细风吹起翠田田。雨和烟。入梅天。鲜润繁阴，悄悄转清圆。十顷蒲萄深贮碧，鸥共鹭，各翩翩。

影摇香度小婵娟。竹林贤。总神仙。滴露飞霜，雪壑注冰泉。伴了芙蓉城里客，无一事，北窗眠。
海珠寺 其三
吕飞熊（明代）

天风吹浪鼓溟溟，勺水犹堪敌巨灵。地似折芦曾面壁，人疑登岸得心经。

日沉尽见楼台紫，潮落空馀宇宙青。闻道海龙能听讲，夜深还扣绿萝扃。
得藜阁书却寄
朱尔楷（清代）

历遍陪京又上京，磨驴踪迹几番更。半窗风月连床梦，二顷田园学稼情。

入世心知惟惠子，著书才短愧虞卿。陶然亭上前游在，好待相携载酒行。
和孟峤之诸公游虎邱一首
仲并（宋代）

凭高休惜举觞频，聊结华严数面亲。
筇杖止堪扶倦客，蒲团仍得憩閒身。
雪霜侵鬓叵禁老，梅柳迎人俱欲春。
后日重来应更好，南山排立画檐新。
松
廖匡图（唐代）

曾于西晋封中散，又向东吴作大夫。浓翠自知千古在，

清声谁道四时无。枝柯偃后龙蛇老，根脚盘来爪距粗。

直待素秋摇落日，始将凡木斗荣枯。
从丁家洲避风行小港，出荻港大江三首
杨万里（宋代）

芦挥尘尾话清秋，柳弄腰支舞绿洲。
引得江风颠入骨，戏抛波浪过於楼。
十程拟作一程快，一日翻成十日留。
未到大江愁未到，大江到了更添愁。
送林弥显还莆
黄仲昭（明代）

东风一夜来，吹绿都门柳。柳下酌清尊，送此平生友。

人生穹壤酌，浮萍寄渊薮。飘泊偶相逢，随风仍左右。

与君结同心，荏苒年华久。我竽滥见收，君瑟犹不偶。

人事苦难齐，红尘异奔走。丈夫抱奇器，终岂居人后。

穷通付苍天，且尽尊中酒。龙泉吐寒芒，奕奕射牛斗。

拂袖登紫骝，慷慨各分手。行行到故乡，升堂觐慈母。

献寿舞斓斑，春风生户牖。时复会亲朋，攀跻云外阜。

林酌卧枕肱，花前笑开口。当思曲江头，春色年年有。

早振凌风翰，勋名期不朽。勿令故乡尘，容易白人首。
临江何氏结亭松间名曰弹秋因王通一来乞诗
章甫（宋代）

万籁从风俱发声，唯松得之尤善鸣。
五声水乱无亏成，膝横三尺秋月明。
君家江南一茆屋，直干森森伴幽独。
人言丝竹不如肉，曲肱听度无弦曲。
故山偃盖未十围，猿惊鹤怨吾当归。
聊凭东风寄君诗，风鸣松鸣吾不知。
七兄以庚戌重阳前解江东常平印溯江而归先寄二诗次韵 其二
周必大（宋代）

春驾轻车上九华，秋乘大舸溯风沙。欲抛彭泽追元亮，何待龙山宴孟嘉。

行止非关人力胜，清平自有部民誇。征帆冲雨何时至，东望牙樯眼屡花。
飞来峰猿
顾逢（宋代）

天竺如巴峡，画图无此奇。
挂藤伸黑臂，剥果馁黄儿。
孤影池中夜，三声月一时。
倚阑僧不去，应是苦于诗。
酬别法云彦上人
贺铸（宋代）

将别雁门师，殷勤访所之。
江湖怀北阙，鸥鸟恋南枝。
朝隐非吾所，山英不汝欺。
明年东下约，春水漾苹时。
寄朱放（一作昉）
李冶（唐代）

望水试登山，山高湖又阔。相思无晓夕，相望经年月。

郁郁山木荣，绵绵野花发。别后无限情，相逢一时说。
乐游原春望
李频（唐代）

五陵佳气晚氛氲，霸业雄图势自分。秦地山河连楚塞，

汉家宫殿入青云。未央树色春中见，长乐钟声月下闻。

无那杨华起愁思，满天飘落雪纷纷。
大车
潘伯脩（元代）

大车槛槛出北口，马垂两耳牛昂首。行人莫说牛力强，牛角可垂垂已久。
过武夷约游不果
王称（宋代）

扁舟下溪口，薄暮烟沉沉。群峰暝色厚，九曲寒流深。

不见幔亭君，徒怀笙鹤音。云霞结飞梦，风雨生平林。

半生慕山名，十年阻登临。长悬紫宫恋，未遂沧溟心。

岂伊真仙源，避我岩迹侵。回桡发长啸，起坐鸣吾琴。
答陈澄江佥事村居韵八首 其八
唐顺之（明代）

葺屋才支漏，新茅不用添。风清田叟鼓，雨应社神签。

野荫炎还冷，村醪酸亦甜。高人方对卷，晒麦也能兼。
别金颜老
李石（宋代）

笑傲丛林落托仙，閒心不缚十方禅。
野狐岂是藏身处，水牯真成豁鼻穿。
读史 其二
殷岳（清代）

人言父子亲，安知不为虎，猛兽惜其雏，步步生咻喔。

汉武好神仙，方士正旁午。志虑既回惘，谗夫耦二五。

齿牙之为猾，荼毒于楛砮。隶臣衔尊命，两官无靖土。

以子盗父兵，苟图脱罪罟。九服无逃命，望思亦何补。
游铜梁县云岩
李石（宋代）

我来云岩夏初吉，岩洞向晚开新蟾。
晴空飘飘雨花坐，护此燕几垂飞檐。
老僧闭门一榻外，但有瓶钵云炎奁。
人间日车手可热，道上火繖官争炎。
不知此地荫冰雪，崖花石蔓骈浓纖。
传闻仙人有蜕骨，玉塔未许窥幽潜。
行人各走记名姓，浪费粉板相黐黏。
不知苏黄岩上字，端有妙处垂缃缣。
至今岩泉泻千仞，似与二老争森严。
斯游与子固不薄，一饷喜逐清赏兼。
稽首林间古石佛，面目慈悲雄须髯。
狐狸骑项鼠绕膝，苍苔藓剥侵裙襜。
我愿石佛须少忍，欺善怕恶神所殲。
君不见迩来石佛胜铜鬼，会煮翁仲烹飞廉。
咏钓台
潘畴（宋代）

古屋颠岩上，荒祠落叶中。
乞灵无俗驾，垂世有高风。
鸟语谷相答，鱼游溪若空。
徘徊欲忘去，船背夕阳红。
送从弟舍人入蜀
刘兼（唐代）

嘉陵江畔饯行车，离袂难分十里馀。慷慨莫夸心似铁，

留连不觉泪成珠。风光川谷梅将发，音信云天雁未疏。

立马举鞭无限意，会稀别远拟何如。
元日呈原叔给事唐聊谏议
王珪（宋代）

欲晓东风拂面来，征骖初喜共春回。
九天应下阶庭拜，万蛰先惊汉地雷。
冷彻貂裘须护节，和侵氊屋莫穷杯。
出疆慷慨男儿事，未信霜颜便一摧。
看橙橘二首 其二
林光（明代）

橙橘盈园到处基，一时牵惹盛如斯。东山夜读西山和，风虎云龙未可知。
危大著出守潮阳同舍饯别用杜工部北风随爽气南斗近文星分韵赋诗得北字
崔与之（宋代）

天地清淑气，人才随所得。君独禀其全，济之以学力。

苍皮四十禀，直干二百尺。填胸书万卷，绚采云五色。

清和閒韶濩，劲直沮金石。间气之所钟，表表才称德。

韫藏不自衒，况复耐官职。颓波正流靡，不濡而不激。

平生忧国心，一语三叹息。著庭史笔健，寒芒照东壁。

画省方翱翔，忽厌青绫直。揭阳落天南，自诡何太啬。

东风吹马耳，刍秣甘远役。时事棼如丝，宵衣尚顾北。

袖藏医国方，何以寿其脉。行行无疾驱，有诏且前席。
蝶恋花
袁去华（宋代）

十二峰前朝复暮。空忆兰台，公子高唐句。断雨残云无觅处。古来离合归冥数。

咫尺明河无限路。牛女佳期，犹解年年渡。细写罗笺情缕缕。雁飞不到谁将去。
稹翠楼
危和（宋代）

着我高远堂，恍若非人世。
一榻卧白云，清寒不成寐。
松竹四山秋，飕飕惊客耳。
谁在隔窗中，朱弦写流水。
金陵府署池上草堂
张方平（宋代）

东方千骑忝藩侯，情味都如寓一丘。客气尽将还野马，机心聊自试沙鸥。

时凭静几随飞蝶，强拂危冠笑沐猴。只向公斋得嘉遁，何须远逐赤松游。
偈颂一百四十二首 其一○一
释广闻（宋代）

六年冷坐，九年面壁。碓捣东南，磨推西北。
送窦秀才
欧阳修（宋代）

晴原高下细如鳞，树转城回路欲分。
望月西楼人共远，跃鞍南陌草初薰。
短亭山翠偏多叠，送目鸿惊不及群。
一驿赋成应援笔，好凭飞翼寄归云。
游濂泉
赵必象（宋代）

星岩高哉不知其几千丈兮，下有儒宫上接青云梯。
绿凹凿破有泉冽，泉以濂名宗濂溪。
濂翁去今凡几载，一脉流通无窒碍。
光风霁月此山中，景物因人成胜概。
亭翼翼，水泠泠，一清不著点子尘。
眼前色色俱呈露，何必解兰缚尘缨。
君不见孤山六一泉，砚州包公井。
君子之泽深且长，清风千古霜{凛示换禾}{凛示换禾}。
我欲采薇隐此山，只恐林惭涧恧锁松关。
我欲祠下笔一词，又恐寒泉痛洗凝之诗。
解襟坐石濯清泠，一亩寒有和露饮。
雪我酒肠霜诗脾，此身疑在神仙境。
倩君为问玉皇借玉鞭，鞭起睡龙骑上天。
持此一瓢濂翁泉，一雨炎荒洗蛮烟。
韬斋见示所模王廉州烟树晴峦横卷属题
郭曾炘（清代）

老生有常谈，无欲观其妙。覃溪借评画，下士皆大笑。

岂知至人心，如镜常皎皎。燕处谢荣观，超然尘壒表。

四王擅名家，古逸惟元照。晴窗偶展卷，借题抒腹稿。

疏林带茅屋，风帆逐飞鸟。一重一掩间，烟云互萦绕。

直与造化游，匪矜神貌肖。旷林日干戈，庸流空自扰。

扁舟者谁子，危坐方持钓。
送刘青壁湖北道按察
陆文圭（元代）

飘然南去客，使者趣扬舲。
白帝秋云滑，黄牛暮雨腥。
寻诗行楚甸，间酒宿巴汀。
北道人多杯，无词到讼庭。
胜槩楼
赵孟頫（元代）

楼下寒泉雪浪惊，楼前山色翠屏横。登临何必须吾土，啸傲聊屏得此生。

檐外白云来托宿，梁间紫燕语开情。济南胜槩天下少，试倚阑干眼自明。
和寿冈杨先生上丁四首 其一
彭龟年（宋代）

礼成绵蕝固遐方，揭此威仪日月光。他日抗章论祀事，贤侯不减汉平当。
仙谷词送别西宪杨少卿奉祠东归
程公许（宋代）

揽飞云兮遐思，轶迅飙兮流目。涪之水兮渺瀰，秘殊境兮仙谷。

彼仙谷兮何有，辟埃氛兮泬寥。森幽篁兮拥翠，蓊嘉柏兮相樛。

路窈窕兮山盘纡，田可稼兮溪可渔。谷中人兮归何时，雾冥冥兮雨霏霏。

人心洪涛兮冲君航，世途羊肠兮隤君马。盍舍策兮停桡，聊相羊兮田野。

兰室兮蕙裯，鹤舞兮猿嗥。君归来兮何乐，澹无取兮焉求。

敷床兮千万轴，问何如兮岳之麓。慨视世兮抢攘，忍洁身兮幽独。

谷中人兮无淹留，霭肤寸兮泽九州。芳菲菲兮未沫，期岁晚兮逍遥。
北园射堂新成诗
庾信（南北朝）

轩台聊可习。
仙的不难登。
转箭初调筈。
横弓先望堋。
惊心一鴈落。
连臂两猿腾。
直知王济巧。
谁觉魏舒能。
空心不死树。
无叶未枯藤。
择贤方至此。
传巵欣得朋。
同郑君瑞出濑溪即事十首
刘克庄（宋代）

元凯平生以智推，今看往事一何痴。
山头螭首犹芜没，那有人观水底碑。
新秋以窗里人将老门前树欲秋为韵作小诗十首 其四
陆游（宋代）

野艇千钱买，明当泛渺茫。但能容一榼，家具不须将。
村居
陆游（宋代）

黍酒浓浮瓮，瓜葅绿映盘。
老便藜粥美，病喜粟浆酸。
纱帽新裁稳，絁袍旧制宽。
村居亦何好？聊用发诗端。
苏学十题·石楠
朱长文（宋代）

昔年曾赏玩，移自碧山遥。
古干磨文石，寒枝熨翠绡。
虽殊楩梓用，终免雪霜凋。
来者宜珍护，毋令困采樵。
成左二仲甫论诗 其二
庄宇逵（清代）

日月亘今古，景光常若新。问其何以然，得气精且纯。

太虚净浮埃，罡风荡纤尘。所以此西东，相因不陈陈。

言诗亦复然，性灵苦不真。真境接时有，一缕翻千春。

更阅亿万年，火不穷于薪。新机日以续，岂尽于古人。

愿弃糟粕余，名理妙引伸。
扫花游·送春古江村
吴文英（宋代）

水园沁碧，骤夜雨飘红，竟空林岛。艳春过了。有尘香坠钿，尚遗芳草。步绕新阴，渐觉交枝径小。醉深窈。爱绿叶翠圆，胜看花好。
芳架雪未扫。怪翠被佳人，困迷清晓。柳丝系棹。问阊门自古，送春多少。倦蝶慵飞，故扑簪花破帽。酹残照。掩重城、暮钟不到。
送宽堂赴南外判宗
释居简（宋代）

教欲明南国，无如小召公。埙篪后先奏，鲁卫古今同。

特操银潢远，清班玉笋空。洛阳潮雪外，脚脚是华风。
寿丘曹
王迈（宋代）

三分辰月一分过，天产真仙积庆多。西国玉枝家世袭，霸陵铜庆手长摩。

功名本自归谈笑，寿考何劳着咏歌。行直紫宸清夜宿，共惊莲炬认鸣珂。
偈颂九十三首 其四十四
释梵琮（宋代）

普天迎瑞气，遍界庆生辰。水有朝宗意，葵倾向日心。

衲僧随日转，林下仰天庭。
送李沧溟太守入觐
卢楠（明代）

襄城太守济南客，夜发双旌摇海月。城头箕尾超天河，城外征人吹曙笛。

父老扶杖前致辞，太守此去人皆知。内史亲传大官馔，野人共拜甘棠祠。

黄霸功名何足数，公车诏入凤凰池。
雒南道中
陈秩五（清代）

万山皆拱揖，邀我入云行。秋逼小枫醉，石撩流水鸣。

有人度林杪，隔树送歌声。随意与之和，高吟对晚晴。
题滕孟章送金司税明远文后
刘溥（明代）

滕君文章不轻作，滕君情怀绝倾倒。
如今尤信古人言，文章有神交有道。
昨日为文送知己，士林往往皆称好。
复来珍重索我诗，我诗近来绝草草。
第愧未得交其人，始向文章见怀抱。
万里长江炯秋月，一片春云丽晴昊。
走向离筵与相见，气宇孤骞更文藻。
不揣新知赠一言，莫负文章自须保。
正月三日唐林夫舟中醉题
孔平仲（宋代）

屡伏青蒲地，尝登群玉山。家贫甘远适，道直得生还。

瘴疠讴吟外，风波笑傲间。今朝一樽酒，万事付酡颜。
江上田家
包何（唐代）

近海川原薄，人家本自稀。黍苗期腊酒，霜叶是寒衣。

市井谁相识，渔樵夜始归。不须骑马问，恐畏狎鸥飞。
雨霁剡溪
钱昭度（宋代）

剡溪风雨霁，航苇重行行。
到处杨柳色，几家荷叶声。
噪蝉金鼎沸，游水玉壶清。
最喜鱼梁伴，归帆的的轻。
留别同乡严进士
卢琦（元代）

欲落不落天上星，欲去不去闽中人。红尘香忆荔枝国，薰风醉卧芙蓉茵。

浮云富贵倘来物，勋业文章何足珍。人生所贵在知己，四海重逢骨肉亲。

何论千里与万里，志士鸡鸣中夜起，秋水邻邻剑光紫。
和酬致政朱殿丞
杨杰（宋代）

挂冠清世咏归田，舟纵江湖养浩然。水底病龙思致雨，树头老浩懒冲天。

诗因社友编三百，酒为春风费十千。今古辞荣人不少，惟君知足最当年。
喜小儿学步
戴炳（宋代）

对周尚有六十日，举足已能三五移。世路只今巇险甚，须教步步著平夷。
史彦升送春花
黄庭坚（宋代）

千林摇落照秋空，忽散穠花在眼中。
蝶绕蜂随俱入座，君家女手化春风。
和惜香红二首
廖行之（宋代）

花神那作世间香，狂蝶游蜂暗断肠。
不是朱颜向人吝，耻随桃李倚门墙。
赋曹开府遗事
项安世（宋代）

大隗山前苦露深，佛狸江上剑成林。
当时不作一身计，圣主自明方寸心。
勇去峥嵘都是胆，归来静密不闻音。
平生羞预外庭事，此段当镌墓石阴。
叔父生日 其二
苏过（宋代）

山泽癯仙事渺茫，武陵之说亦荒唐。老聃及见东周晚，季子几同鲁史长。

直以至仁符静寿，固非吉卜予康强。汉庭已致商颜叟，宁似初平老牧羊。
百一诗 十二
应璩（两汉）

野田何纷纷。
城郭何落落。
埋葬嫁娶家。
皆是商旅客。
丧侧食不饱。
酒肉纷狼籍。
立春
程公许（宋代）

月堕霜空发上亭，土牛今日却鞭春。六花度腊悭呈瑞，二麦何时饱食新。

四序斡旋均一气，万殊元化托洪钧。已烦元帅调新律，早愿三边静战尘。
野步十首
陈普（宋代）

愁思冥鸿杳杳，吟情改叶纷纷。
归去满身溪雨，醉眠半枕山云。
句 其二十三
张商英（宋代）

分付着身先引去，免教人道贩私茶。
戊戌人日
黄淮（明代）

多谢东风力，熙然满眼春。秪怜身是客，又见日为人。

水活冰初动，烟轻柳尚颦。草堂嗟寂寞，谁复赠诗频。
宋博士邀饮凭虚阁玩月
欧大任（明代）

高阁月初朗，他乡酒易酣。今宵同作客，不记是江南。
颂古七十六首 其三十六
释士圭（宋代）

殿上唤来先应诺，不知业识太茫茫。虽然功德已成就，争奈当初不放光。
行县观稼
王仁堪（清代）

生小恃游宦，耗粟蠹天庾。家无一尺田，岂识农田苦。

赐牒领江郡，搴帷课晴雨。我来四月中，烈日龟坼土。

新秧寸黄萎，渴比婴失乳。天不绝吾民，解悬赐甘醹。

桔槔声渐和，钱镈效微睹。如何桀桀苗，生此𨐔𨐔羽。

捕蝗如捕盗，连乡整櫜鼓。惟螟独阴贼，潜据心自腐。

剔之不可尽，祈佑神所主。盼到禾豆花，欢若珠玑吐。

一夕起阴霾，彼苍胡啴怒。忍令蔀屋丰，坐听山风蛊。

存者盖已仅，登场日可数。夏旱秋转阴，谷烂芽先弩。

哀哉一粒粟，受此百摧侮。长官料谷数，还曰十得五。

舟行见炊烟，嗟我民力普。瓯窭祝未央，鸠扈职何补。

三复《伐檀》篇，改空对农圃。
酴醾四首
刘子翚（宋代）

蒙笼春幰顶，夭矫赤虬身。
雨蓓犹缄暖，精神照晚春。
嘉泰壬戍归省坟墓感仲叔旧所惠诗及延庆堂梦
姜特立（宋代）

延庆堂中梦，人言积善家。
翠娥环绕句，今日定如何。
和鲁漕喜雨二首
吴芾（宋代）

冬暖曾无欲雪天，正忧饥馑在新年。
忽闻夜滴檐前雨，便觉春归郭外田。
千里已知俱乐只，一尊亦拟共陶然。
其如使者拘台制，不肯花间听管弦。
郑子玄不顾雨雪之难走潞河欲寻旧交予惧其或有嗟来也故作诗三章以慰其行 其二
李贽（明代）

四顾堪愁绝，连天一月雪。恐扺张家湾，难对贫交说。
郑梦周死节诗（二首）
南衮（明代）

丽季衰微泰运升，群贤攀附总飞腾。
从容就死乌川子，启我朝鲜节义兴。
城南二首次宋五嘉升韵 其二
徐昂发（清代）

东风倚棹木兰舠，旧事淮张剩野蒿。人吊夕阳花作雨，鸟啼初月水平篙。

江陵故老怜萧铣，陇首荒宫记隗嚣。亡国有魂归不得，驱狼填海漫呼号。
次韵吉老十小诗
黄庭坚（宋代）

半菽一瓢饮，悬鹑百结衣。
萧条鬼不瞰，聊可与同归。
叹白发（一作王维诗）
卢象（唐代）

我年一何长，鬓发日已白。俯仰天地间，能为几时客。

惆怅故山云，裴回空日夕。何事与时人，东城复南陌。
和崔法曹建溪闻猿
戴叔伦（唐代）

曾向巫山峡里行，羁猿一叫一回惊。

闻道建溪肠欲断，的知断著第三声。
句
吴潜（宋代）

故园芳事无人管，到处梅花动客情。
孟秋客中
王追骐（清代）

秋飞一叶后，人在万山中。远笛荒村月，孤衾野店风。

树衰容自老，虫细语偏雄。知我今宵梦，萧萧北地鸿。
登定王台 其二
李曾伯（宋代）

羽旄钟鼓旧曾游，沟叶宫花迹尚留。耆老遗开秦雍土，登临伟尚楚湘州。

月明故国存千祀，木落空山又一秋。极目长天诗不尽，西风吹雁使人愁。
上叶参政二绝
喻良能（宋代）

前世莱公今复见，后身文正更何疑。
君臣相得同鱼水，剩把勋名镇四陲。
晓望
李咸用（唐代）

露惊松上鹤，晓色动扶桑。碧浪催人老，红轮照物忙。

世情随日变，利路与天长。好驾觥船去，陶陶入醉乡。
雨中观海棠
谢翱（宋代）

风吹帘网动，对尔惜芳菲。蜀雨何人在，吴宫祇燕归。

烛消春粉尽，泪湿野香微。抱蘤残青子，鸟衔随处飞。
有寄二绝 其二
欧阳澈（宋代）

懵腾醉眼漾娇波，心印潜通一捻多。密寄断肠双丽曲，遏云须倩雪儿歌。
赠郑伦吹凤管
施肩吾（唐代）

喃喃解语凤皇儿，曾听梨园竹里吹。谁谓五陵年少子，还将此曲暗相随。
紫溪庄舍读癸丑壁间旧题转眼忽十八年同游十
刘学箕（宋代）

念昔考槃，硕人之满。
琴豆觞酒，寤寐笑歌。
逝者弗返，涕泗滂沱。
念彼不乐，伤如之何。
五子诗 其五 梁公实
李攀龙（明代）

梁生起南海，负气何倜傥。北交中原士，徘徊得吾党。

高名岂宿著，一朝奋鸿响。时俗既淆浊，振衣念独往。

礼法难为工，局促向天壤。王乔可等期，服食理非枉。

引领还罗浮，愿言税尘鞅。俯视大河流，逶迤浮云上。

盛衰随物化，世情自卤莽。吾意当告谁，黄金妒偃仰。
忆紫芝
苏泂（宋代）

清才漫仕橐长空，末后翻身尚客中。
便死托生都是妄，直疑君去作秋风。
夏日竹间独坐
许继（明代）

徘徊丛竹间，竹深气弥清。微风引天籁，飘洒何泠泠。

天高白日午，景彻朱夏明。密荫爰可托，静念娱幽贞。

遥空望层巘，远黛积深清。时见孤云来，复与飞鸟并。

顾境已远世，长啸忽忘形。惜无会心者，共言千古情。
忆昨
陆游（宋代）

万里曾为汗漫游，岂知白首弄渔舟！会骑一鹤凌风去，何处人间无酒楼？
与起来芳三上人游北山寺
方回（元代）

癖性爱古寺，郁郁乌龙山。
癖性爱古树，万松拥禅关。
偶与二三僧，共此一日閒。
索茗古寺里，系马古树间。
树古生凉飚，寺古殊尘寰。
古貌各清怪，古心俱恬憪。
忽有古笛声，牧儿度前湾。
古人谓不足，古风斯已还。
登钓台
王遂（宋代）

老倦无心上将坛，桐江千尺一渔竿。
共时翻手功名易，自许经心岁月宽。
礼乐三千辉冕辂，风云四七盛衣冠。
上虞人物饶娥路，赢得清高照岁寒。
唱山歌
王禹偁（宋代）

滁民带楚俗，下俚同巴音。
岁稔又时安，春来恣歌吟。
接臂转若环，聚首丛如林。
男女互相调，其词非奔淫。
修教不易俗，吾亦弗之禁。
夜阑尚未阕，其乐何愔愔。
用此散楚兵，子房谋计深。
乃知国家事，成败因人心。
题烟梅图
唐文凤（明代）

老蛟何年蜕奇骨，化作枯梅在空谷。根回微暖欲漏春，风织烟丝裂轻縠。

仙姿疑隔云母帘，欲露不露谁敢觇。洗髓直求银汉水，飘香肯向含章檐。

至今留得明月影，误寄芳魂呼未醒。却思深雪在江南，罗袜生尘寒夜永。

广平心肠铁石顽，无情空对冰玉颜。青鸟来迟碧天阔，梦飞不到罗浮山。
初望淮山
黄庭坚（宋代）

风裘雪帽别家林，紫燕黄鹂已夏深。
三釜古人干禄意，一年慈母望归心。
劳生逆旅何休息，病眼看山力不禁。
想见夕阳三径里，乱蝉嘶罢柳阴阴。
和寄陈士元
赵希逢（宋代）

开禧一失晚方收，在位诸公似拙谋。
逞志真成穷鸭绿，悯寒谁拙遣貂裘。
王恢首事徒开釁，广利邀功要觅侯。
多少英雄窗下会，沉吟无语暗搔头。
元夕同社众携灯上山谒神祠
陈藻（宋代）

城中箫鼓闹鳌山，灯火千村别一般。
今夕崔嵬行乐处，向时模倣仰头看。
阙题
胡汲（金朝）

休笑参军靴不袜，休嗟门客食无鱼。燕鸿来去端谁使，鹏鴳逍遥本自如。

潦倒渊明三径菊，荒唐惠子五车书。古人淡里求真味，身外纷华不羡渠。
祝英台近
刘过（宋代）

笑天涯，还倦客。欲起病无力。风雨春归，一日近一日。看人结束征衫，前呵骑马，腰剑上、陇西平贼。

鬓分白。只可归去家山，无田种瓜得。空抱遗书，憔悴小楼侧。杜鹃不管人愁，月明枝上，直啼到、枕边相觅。
延平祠怀古
陈凤昌（清代）

群龙涸死鳄鱼生，瀛海波涛日夜鸣。两岛提封同黑痣，廿年正朔奉朱明。

勤王独奋争天力，事父终羞干蛊名。试问奇男元库库，何如当日郑延平。

据浙都闽迹渺然，中兴事业委荒烟。沉沙欲折周郎戟，断水难投战士鞭。

北向称兵天不共，东来辟国地孤悬。孝陵风雨生秋草，未许遗臣荐豆笾。
和耕道赵制干与贾秋壑同科
释道璨（宋代）

家近芝山傍淡糊，城居清似隐人庐。
凌烟阁上同年在，光范门胶一字无。
信口语言多得忌，谋身术数不嫌疏。
人生要是閒中好，轩冕何须苦见拘。
挽南涧先生三首
赵蕃（宋代）

唐室文公裔，国朝桐树家。
学探和静蕴，文嗣一门华。
尚拟咨黄发，居成后白麻。
公身宁有憾，物论自兴嗟。
诗偈 其一二八
庞蕴（唐代）

欲得速成佛，祇学无生忍。非常省心力，当时烦恼尽。

七宝藏门开，智慧无穷尽。广演波罗蜜，无心可鄙吝。

祇恐着有人，愚痴自不信。
一箩金 八测
龚翔麟（清代）

坠日红衔征雁影。两两三三，排不成鱼阵。宝带桥长经已尽。

帆收八测乡城近。

小泊荒凉拚痛饮。雨洗金波，一片芦花浸。倦欲眠时惊又醒。

萑苻夜火邻樯映。
一枝春 人日，题“玉戏图”，同人取梅花枝上积雪印糕相饷遗夫子，戏作此图。
苏穆（清代）

乱积梅枝，压檐低、欲折琼花清玩。东风乍起，不是飞绵香软。

玩玩素手，谩摇向、翠盘零乱。但洗出、一片红芳，袅袅占春一半。

妆成羡它星粲。染脂痕、却是佳人曾惯。草堂寄与，莫道春情犹浅。

春留甚处，想此夕柳眉应展。消几许、帘外湘云，伴人深院。
将道洛先寄太师文相公
宋祁（宋代）

两鬓蓬飞岁月侵，收还秘殿上恩深。
鸟毛落尽那胜弹，桐尾烧焦敢望琴。
前日化工依大冶，今兹旧物恃遗簪。
尘容喜接荧煌座，未忍公然动越吟。
燕京述哀 其七
屈大均（明代）

岁岁逢寒食，西山哭圣明。股肱无稷契，涕泪有皇英。

涿鹿何曾战，髯龙不下迎。凄凉阊阖外，落日动边声。
乐府杂拟
黄彦平（宋代）

忘机对芳草，一目青浮浮。
荣枯四时行，寂寞万事休。
树谖见国风，采菊闻灵修。
空残飞蓬首，讵返王逊游。
韩子木强人，臭味谁敢投。
暮年还小黠，不肯辨薰莸。
杂兴
陆游（宋代）

南山手自斸苍苔，竹阁柴扉次第开。
二十里间云不断，岂容一点市麈来。
谒金门
卢炳（宋代）

春事寂。苦笋鲥鱼初食。风卷绣帘飞絮入。柳丝萦似织。

迅速韶光去急。过雨绿阴忧湿。回首旧游何处觅。远山空伫碧。
秋草
江剡（清代）

众芳向衰歇，小草亦凄其。人老西堂候，香销南国时。

感恩空辇道，伤逝旧庭墀。凭仗寒松柏，冰霜好自持。
郊外即事七首 其三
袁燮（宋代）

雨声初断暮云横，天意欲晴犹未晴。好向长空施巨手，扫除氛翳见清明。
舟 其一
赵葵（宋代）

雨过平芜带落晖，芦花飘泊点征衣。舟人忽报东风急，万斛龙骧喷雪飞。
送李才儒
李新（宋代）

理官食木遥遥胄，一姓而今万顷麻。
浑道娄公能耐事，惟余老子未通家。
行经阊阖云生足，归到方壶雪弄花。
休丐一麾江海去，且扶尧日度清华。
金山廨院
刘敞（宋代）

门前松响乱头上，壁上江图流眼前。松声水响两不辨，似有疑非心悠然，安得乘兴浮轻船。
感怀 其八
沈光文（清代）

忽尔冬将半，居诸不肯停。新诗萦雪梦，愁思入寒扃。

同调孚声气，时贤重典型。敝庐依大武，遥接数峰青。
金陵怀古四首
王安石（宋代）

天兵南下此桥江，敌国当时指顾降。
山水雄豪空复在，君王神武自难双。
留连落日频回首，想像余墟独倚窗。
却怪夏阳才一苇，汉家何事费罂岳。
奉呈何叔信魏昭甫三首
赵蕃（宋代）

春风大属野樱朱，树树相望绮不如。
却忆山家篱堑畔，十分春日付谁渠。
秋山图
王冕（元代）

前年放船九江口，秋风猎猎吹蒲柳。
买鱼沽酒待月明，不知江上青山走。
三更吹笛欲唤人，□□白露依衣巾。
故乡遥遥书断绝，空见过雁如飞云。
去年却下七里滩，秋水满船秋月寒。
子陵先生钓鱼处，荒台直起青云端。
先生不受汉庭官，自与山水相盘桓。
至今高节敦廉顽，清风凛凛谁能攀？泊舟登岸行复止，小径双岐通草市。
石林远映树青红，正与今年画相似。
茅庐半住林木里，白狗黄鸡小如蚁。
翁媪无言童雇闲，可是太平风俗美。
清水初落鱼蟹新，东邻酿熟呼西邻。
相牵相把意思真，亲密不异朱陈民。
李端笔力能巧妙，写我旧日经行到。
岂是老梦眩水墨？不觉掀髯发长啸。
殷家大楼沧海头，留我十日风雨秋。
触景感动客邸愁，便欲卜筑山之幽。
断桥流水无人处，添种梅花三百树。
直待雪晴冰满路，骑驴相逐寻诗去。
送任文荐归闽
顾禧（宋代）

意气深投倾盖时，惜君才大爱君痴。应知摩诘诗中画，都是将君画里诗。

放眼莫嫌吴地窄，探奇偏向禹陵迟。片帆千里悬明月，不屡滔滔九曲思。
寿东林梁先生八十
温可贞（明代）

南极星辉照寿筵，天香浮动彩云边。蟠桃摘献来三岛，青鸟迥翔下九天。

戏舞斑衣罗膝下，芬芳兰桂满阶前。喜君福禄源流远，知是人间不老仙。
同献臣七月七日夜咏牛女
刘敞（宋代）

荧煌昭回章，婉娈灵匹燕。薄雾垂絪衣，明星缀华瑱。

洁身奉君垂，所幸常顾眷。风浪既多艰，岁时剧飞箭。

会赊别堪疑，那能鬒不变。愿构虹蜺梁，与君常相见。
王得淦次子侑生日求诗
陈著（宋代）

梅窗生得宁馨儿，乳腹方离气已奇。傅就外居来岁事，学从小入去年时。

擅三元美家谁继，有二郎贤父自知。可是耄夫虚赞祝，向来功业是人为。
鹊桥仙
李之仪（宋代）

宿云收尽，纤尘不警，万里银河低挂。清冥风露不胜寒，无计学、双鸾并驾。

玉徽声断，宝钗香远，空赋红绫小砑。瘦郎知有几多愁，怎奈向、月明今夜。
崔嵬砦限韵同居实
傅山（清代）

冷壁高禽绝，香岑小麝通。人忙虚惙栗，山静老沈雄。

龙象张天眼，猕猴弄棘工。莫虞逢不若，魑魅入观空。
五月六日率师离长乐乘舟如水口二首 其一
李纲（宋代）

力疾驱驰为主恩，敢辞炎暑道途勤。五更鼓角催行色，百里旌途拂晓云。

闽粤乍开新幕府，灞陵初起旧将军。江山满目难留恋，试拥彫戈静楚氛。
句
崔鶠（宋代）

团脐紫蟹初欲尝，染指腥监还复辍。
少年下
顾清（明代）

驱车上太下，前有九折坂。回车下平原，毕竟无人挽。

升高望同下，去去日已远。及今努力尚可追，西山白日下来时。
善福阁对雨寄李儋幼遐
韦应物（唐代）

飞阁凌太虚，晨跻郁峥嵘。惊飙触悬槛，白云冒层甍。

太阴布其地，密雨垂八纮。仰观固不测，俯视但冥冥。

感此穷秋气，沈郁命友生。及时未高步，羁旅游帝京。

圣朝无隐才，品物俱昭形。国士秉绳墨，何以表坚贞。

寸心东北驰，思与一会并。我车夙已驾，将逐晨风征。

郊涂住成淹，默默阻中情。
八月十六日晓起见月
郝经（元代）

冷云收尽月当西，过却秋宵已失期。何事天公太相妒，只教人看不圆时。
句
王大受（宋代）

君不见牛奇章与，二人平生不相容。
门前冠盖互咿轧，惟有爱石心则同。
答曾敷文有书见寄
邹浩（宋代）

客寓天地间，本无南北异。此语安从生，却成相钝置。
龙学许公挽诗二首
李弥逊（宋代）

粹德山藏玉，高标木秀林。
三朝侍枫禁，列郡憩棠阴。
文翰家声在，规模国计深。
盖棺头正黑，空负济时心。
江城子 其三 宴守倅
王质（宋代）

柳梢无雪受风吹。绿垂垂。乳鸦啼。直下蒲萄，春水未平堤。

却似今年春气早，白团扇，已相宜。

红巾当日鸟衔飞。曲江湄。暮春时。孔雀麒麟，交蹙绣罗衣。

何似野堂陪胜客，花影外，竹影移。
和叔夏十绝一宿云峰寺二到韩公庄三饭草衣岩
胡寅（宋代）

种竹何时匝两垠，只今疎翠已情亲。
会看染合全溪影，照映来游碧落身。
和君贶题潞公东庄
司马光（宋代）

嵩峰远叠千重雪，伊浦低临一片天。
百顷平皋连别馆，两行疏柳拂清泉。
国须柱石扶丕构，人待楼航济巨川。
萧相方如左右手，且于穷僻置闲田。
登山
方岳（宋代）

物华无处不东风，只恐东风笑此翁。
双鬓不随春草绿，一尊聊借老颜红。
棋声未急雨声急，眼力无穷脚力穷。
穿径本为行散计，却将篮笋上空蒙。
上蜀殿下
黎兆鏊（明代）

玉潢分陜重岷峨，桐叶新封玉露多。天府久称巴僰地，维藩先贡涧瀍禾。

梁园雪起词臣赋，巫峡秋听楚客歌。鸿宝书成丛桂里，频倾醴待穆生过。
游贵侯城南林墅
郑谷（唐代）

韦杜八九月，亭台高下风。独来新霁后，闲步澹烟中。

荷密连池绿，柿繁和叶红。主人贪贵达，清境属邻翁。
送阳翟张主簿之任
独孤及（唐代）

旧闻阳翟县，西接凤高山。作吏同山隐，知君处剧闲。

少年当效用，远道岂辞艰。迟子扬名后，方期彩服还。
次韵和唐公北使途中见寄二首
韩维（宋代）

残红著树春无几，怅望君家绿玉杯。
美酒应容步兵醉，后堂先钓戴崇开。
上钦成皇后册宝六首 其三 盥洗用《嘉安》。
郊庙朝会歌辞（宋代）

有炜柔仪，率履不越。惠于初终，既明且达。我将我享，相盥乃登。

胡臭亶时，攸介攸宁。
过忧劫岭
吕南公（宋代）

强步已半日，前冈更悠悠。下如趋龙宫，上若登云楼。

不见人舍宅，但闻鸟喧啾。我行只空囊，盗劫谁知忧。
厚卿子中使高丽
曾巩（宋代）

并使时推出众材，异方迎拜六城开。宣风直到东西部，仗节遥临大小梅。

沧海路从三岛去，玉山人到二星回。黄金白氎饶君用，铜器应馀寄我来。
龙华山寺寓居十首
王之望（宋代）

杜宇来何处，天涯又复鸣。
空山听更激，寒夜窈难明。
故国三千里，春风第一声。
年年羇旅地，愁绝不胜情。
村夜二篇
陆龟蒙（唐代）

江上冬日短，裴回草堂暝。鸿当绝塞来，客向孤村病。

绵绵起归念，咽咽兴微咏。菊径月方高，橘斋霜已并。

盘餐蔬粟粗，史籍签牌盛。目冷松桂寒，耳喧儿女竞。

开瓶浮蚁绿，试笔秋毫劲。昼户亦重关，寒屏递相映。

诗从骚雅得，字向铅椠正。遇敌舞蛇矛，逢谈捉犀柄。

无名升甲乙，有志扶荀孟。守道希昔贤，为文通古圣。

幽忧废长剑，憔悴惭清镜。只会鱼鸟情，讵知时俗性。

浮虚多徇势，老懒图历聘。既不务人知，空馀乐天命。

吾家在田野，家事苦辽夐。耕稼一以微，囷仓自然罄。

愁襟风叶乱，独坐灯花迸。明发成浩歌，谁能少倾听。

世既贱文章，归来事耕稼。伊人著农道，我亦赋田舍。

所悲劳者苦，敢用词为诧。只效刍牧言，谁防轻薄骂。

嘻今居宠禄，各自矜雄霸。堂上考华钟，门前伫高驾。

纤洪动丝竹，水陆供鲙炙。小雨静楼台，微风动兰麝。

吹嘘川可倒，眄睐花争姹。万户膏血穷，一筵歌舞价。

安知勤播植，卒岁无闲暇。种以春鳸初，获从秋隼下。

专专望穜稑，搰搰条桑柘。日晏腹未充，霜繁体犹裸。

平生守仁义，所疾唯狙诈。上诵周孔书，沈溟至酣藉。

岂无致君术，尧舜不上下。岂无活国方，颇牧齐教化。

蛟龙任干死，云雨终不借。羿臂束如囚，徒劳夸善射。

才能诮箕斗，辩可移嵩华。若与甿辈量，饥寒殆相亚。

长吟倚清瑟，孤愤生遥夜。自古有遗贤，吾容偏称谢。
草创大还，赠柳官迪
李白（唐代）

天地为橐籥，周流行太易。造化合元符，交媾腾精魄。

自然成妙用，孰知其指的。罗络四季间，绵微无一隙。

日月更出没，双光岂云只。姹女乘河车，黄金充辕轭。

执枢相管辖，摧伏伤羽翮。朱鸟张炎威，白虎守本宅。

相煎成苦老，消铄凝津液。仿佛明窗尘，死灰同至寂。

捣冶入赤色，十二周律历。赫然称大还，与道本无隔。

白日可抚弄，清都在咫尺。北酆落死名，南斗上生籍。

抑予是何者，身在方士格。才术信纵横，世途自轻掷。

吾求仙弃俗，君晓损胜益。不向金阙游，思为玉皇客。

鸾车速风电，龙骑无鞭策。一举上九天，相携同所适。
感皇恩·滁州为范倅寿
辛弃疾（宋代）

春事到清明，十分花柳。唤得笙歌劝君酒。酒如春好，春色年年依旧。青春元不老，君知否？
席上看君，竹清松瘦。待与青春斗长久。三山归路，明日天香襟袖。更持金盏起，为君寿。
春游女几山图
唐寅（明代）

女几山前春雪消，路傍仙杏发柔条。
心期此日来游赏，载酒携琴过野桥。
次韵酬龚深甫二首 其二
王安石（宋代）

握手东冈雪满簪，后期惆怅老吴蚕。芳辰一笑真难值，暮齿相思岂久堪。

他日杜诗传渭北，几时周宅对漳南。百年邂逅能多少，且可勤来共草庵。
且据告行求题其父所作梦记之後
晁说之（宋代）

前身嵩阳老道士，今日京东蔡秀才。
杜门藏书万余卷，不知何身得之哉。
晚秋犹热
方岳（宋代）

适自相遭各有时，莫悲团扇与秋辞。
班姬不死天无准，定悔当时作许悲。
山中逢人道姓名因口占一绝
郭谏臣（明代）

春去犹乘雀舫行，晚山罨画半阴晴。投閒此地频来往，休讶山人识姓名。
句
胡份（宋代）

绝艳更无花得似，暗香惟有月明知。
抚州俞隐居挽诗
吕本中（宋代）

临川俞处士，独擅隐居名。懒倦不复出，风流闻后生。

自甘长寂寞，肯作太鲜明。松柏新阡路，伤心秋后声。
咏怀
邹登龙（宋代）

洪河相绵缠，嘉宅良可卜。
苍松荫长蹊，丛梅馥四屋。
过庭白水流，飞鸣漱寒玉。
游目俯灵景，抱杖委繁俗。
长吟畅幽怀，理琴展清曲。
岂不个淩厉，而乃伤局促。
吉士抗遐踪，幽幽聚灵族。
三国门。鲁肃
周昙（唐代）

轻财重义见英奇，圣主贤臣是所依。

公瑾窘饥求子敬，一言才起数船归。
游白云山醉题僧壁
杨杰（宋代）

买得青山不用钱，金沙门外草绵绵。黄梅老令醉欲倒，拟借白云今夜眠。
向秀
徐钧（宋代）

心慕庄书善说玄，发明奇趣理昭然。
世人窃取公遗论，却把前言作己言。
送曹税
李咸用（唐代）

掺袂向春风，何时约再逢。若教相见密，肯恨别离重。

芳草渔家路，残阳水寺钟。落帆当此处，吟兴不应慵。
孔融让梨
范晔（南北朝）

年四岁时，与诸兄共食梨，融辄引小者。’大人问其故，答曰：‘我小儿，法当取小者。’由是宗族奇之。
咏百合诗
萧察（南北朝）

接叶有多种，开花无异色。含露或低垂，从风时偃抑。

甘菊愧仙方，丛兰谢芳馥。
送方岩夫四首 其一
方回（元代）

河南徙歙徙浮光，逮徙莆田派愈长。六出长官刺史百，端平最数铁庵方。
寄贡泰甫授经二首 其一
郑元祐（元代）

姑苏台下雨声寒，舍馆青灯语夜闲。父子日为师友处，遗经不厌静中看。
绮寮怨（宫人斜吊古）
石正伦（宋代）

绿野春浓停骑，暖风飘醉襟。渐触目、景物凄悲，花无语、曲径触触。重檐缭垣静锁，丹青暗、断轴尘半侵。欢绛纱、玉臂封时，何期掩、夜泉流恨深。已矣霜凋蕙心。兰昌旧事，云容好信难寻。伫立孤吟。怕凤履、有遗音。今宵珮环奏月，知倦客、苦登临。惊飞翠禽。松杉弄碎影、晴又阴。
十七日谢赵子昂孟能静及诸亲友
牟巘（宋代）

儿将白发共嬉娱，敢意高轩访敝庐。七帙年龄同绛县，诸贤诗句过黄初。

菌芝那解出枯朽，冠盖便能倾里闾。烂醉休须问生理，贫家今有百车渠。
冬十月百卉尽劳
杨冠卿（宋代）

淳熙戊戌冬十月，恰似东风三月诗。
冰霜不变沍寒色，溪壑次第回春姿。
花情柳意已无耐，红英粉艳争纷披。
道傍牛喘不复问，欲了公事真痴儿。
初谒四贤祠
冼桂奇（明代）

白日悬孤庙，青山俨四贤。香蘋初采涧，异世本同天。

神爽窗前月，风流洞口烟。山源久湮没，重此浥渊泉。
丙子夏偶书 其二
杨简（宋代）

行年七十有六，随世名言则然。应酬衮衮万状，变化离坎坤乾。

人情曲折参错，动静多寡后先。孰有孰虚孰实，无高无下无边。

清明靡所不照，一语不可措焉。先圣为是发愤忘食，某也何敢空度岁年。
请急赈歌 其三
蔡廷兰（清代）

救荒如救灾，祸比燃眉蹙。杯水投车薪，燎原势难扑。

叹息此时投，鸟焚巢已覆。告急书交驰，请帑派施谷。

连月风怒号，滔天浪不伏。劳公百战身，悬民千里目。

愁无山鞠穷，疾奈河鱼腹。藜藿杂秕糠，终餐不一掬。

哀肠日九回，何处求半菽。见公如得父，幸免填沟渎。

去时编户口，稽查费往复。积困苏难迟，倒悬解宜速。

我亦翳桑人，不食黔敖粥。爱倩饥何妨，长歌以当哭。

安得劝发棠，加宾一万斛。康济大臣心，补助生民福。

会看达九重，褒嘉锡命服。
采桑子·飞琼欲赴瑶台宴
佚名（宋代）

飞琼欲赴瑶台宴，先具威仪。云驾霓衣。从者皆骑白凤飞。人间驾变为银海，此景偏奇。姑射冰姿。昨夜前村见一枝。
宋颂九首·汤汤
石介（宋代）

彼以险守，我以德怀。
王师东来，函谷自开。
蜀虜授首，呼号哀哀。
蜀入鼓舞，与我偕来。
寿倅生辰
杨简（宋代）

州家和气蔼新春，得所亲贤蔚豹文。
天遣星辰为二屏，我将风月作三分。
碧梧翠竹来华胄，岳凤溟鲲驾庆云。
敬为同寅香一瓣，愿言臭味等炉薰。
曲江道中二首
赵蕃（宋代）

舟下丰城十里余，树烟鸥泊尽人居。
是间欲画已不得，况有乱舟来捕鱼。
閒居作长庆体兼劝诸少年 其三
区大相（明代）

红颜过后白髭须，年少无何便老夫。久知人意会憎老，此事君能免得无。
自方广过高台次敬夫韵
朱熹（宋代）

素雪留清壁，苍霞对赤城。我来阴壑晚，人说夜灯明。

贝叶无新得，蒲人有旧盟。咄哉宁负汝，安敢负吾生。
长安寓居
许棠（唐代）

贫寄帝城居，交朋日自疏。愁迎离碛雁，梦逐出关书。

经雨蝉声尽，兼风杵韵馀。谁知江徼塞，所忆在樵渔。
读左氏春秋作
玄烨（清代）

夫子维王道，褒诛汗简青。千秋师凤德，三传翼麟经。

义理资参校，丹铅彻昼冥。静中欣悟入，古训是新铭。
甘州子 晓妆
恽珠（清代）

菱花乍启觑分明。云鬓拢，玉钗横。茜衣新试越罗轻。

何事最关情。深巷里，风送卖花声。
玄珠歌 其九
张果（唐代）

冲和海里育元精，中有玄珠寿命成。不鍊不凝抛欲尽，何如黑处顿教明。
题双井堂
徐得之（宋代）

凤凰山畔永思堂，山谷先生有旧乡。
修水年年流不尽，斯文长与日争光。
和池上梨花诗
刘绘（南北朝）

露庭晚翻积，风闺夜入多。萦丛似乱蝶，拂烛状联蛾。
九月廿五日郢中遇雪
皇甫汸（明代）

岁闰生寒早，秋深遂雪飞。云连荆树密，日绕汉江微。

园或疑梁是，溪将作剡非。但令闻妙曲，讵惜和人稀。
万庵禅师真赞
陆游（宋代）

洒洒落落五十年，一句不说祖师禅。妙喜堂中正法眼，等闲灭在瞎驴边。
无闷
晁说之（宋代）

无闷吾无欲，浮沉谁使然。
命通公道日，自是艳阳年。
鸾凤能寥廓，鲂鳟幸弃捐。
由来食肉士，久亦忘腥膻。
琵琶仙 题半面美人图
林朝崧（清代）

斜抱琵琶，似曾共司马江州相遇。一片离合神光，衔山月初吐。

遇答答避人欲去，娇滴滴窥人还住。霞晕腮边，星抛眼尾，绝代风度。

试呼遍百日真真，倘真面庐山许全睹。好把张郎画笔，补一弯眉谱。

怎无语侧身灯下？任拍肩总不回顾。这比背立春风，撩人尤苦。
重韵寄刘伯叙
袁华（明代）

恩荣曾锡燕蓬瀛，五马西来自玉京。江左衣冠传旧族，海滨歌颂动新声。

蒲轮结驷登金马，茝石听莺觐紫清。此日牛刀聊小试，还居台辅定章程。
早梅
王炎（宋代）

似无还有暗香来，知是春风到早梅。
一岁一番花似玉，老人见得几番开。
曾平山招饮
汪元量（宋代）

老貌不随俗，固穷而隐居。
一坞百竿竹，八窗千卷书。
酌以旋篘酒，荐之新网鱼。
兴尽出门去，晚凉山雨余。
奉和汴州令狐令公二十二韵（同用淹字）
白居易（唐代）

客有东征者，夷门一落帆。二年方得到，五日未为淹。

在浚旌重葺，游梁馆更添。心因好善乐，貌为礼贤谦。

俗阜知敦劝，民安见察廉。仁风扇道路，阴雨膏闾阎。

文律操将柄，兵机钓得钤。碧幢油叶叶，红旆火襜襜.

景象春加丽，威容晓助严。枪森赤豹尾，纛吒黑龙髯。

门静尘初敛，城昏日半衔。选幽开后院，占胜坐前檐。

平展丝头毯，高褰锦额帘。雷捶柘枝鼓，雪摆胡腾衫。

发滑歌钗坠，妆光舞汗沾。回灯花簇簇，过酒玉纤纤。

馔盛盘心殢，醅浓盏底黏。陆珍熊掌烂，海味蟹螯咸。

福履千夫祝，形仪四座瞻。羊公长在岘，傅说莫归岩。

眷爱人人遍，风情事事兼。犹嫌客不醉，同赋夜厌厌。
寄兖州张龙图文潜二首 其一
陈师道（宋代）

去国遭前政，还家未白头。百年当晚遇，一辱独先收。

齿脱空馀舌，颜衰早著秋。三为郡文学，大胜邓元侯。
叙州怀古·两江口道中
邱晋成（清代）

竹舆才下最高峰，乱峡回环又几重。人带晓烟穿古道，天留残雪在孤松。

林间霜叶飞红蝶，石罅银涛吼白龙。回首山中读书处，寒云锁断碧芙蓉。
州名 散步郊野间即事有感
王世贞（明代）

索处寡合并，三益不我迟。散步遵广隰，江干饶奇致。

流水青宛遵，垂杨绿遥裔。波风徐自发，翛翛微凉至。

古墓交长衢，深楸起幽意。荆棘日夜生，能无雍门泪。

兖客奏钟鼓，爰居终不豫。稻粱苟足谋，缨弁非所冀。
夏节士
王冕（元代）

夏侯先生天下士，风流倜傥忠义俱。
平生勋业能自知，腹内更义非常书。
浪游不废灯火读，骑马儿郎空碌碌。
王门讲道三十年，坐使穷荒移国俗。
浮云蔽日客梦单，勇锐欲食奸臣肝。
径持白事上天子，不顾宰相与乃官。
沈冤昭雪清四海，旧时枝叶生光彩。
至今长安诸小儿，拍手为之歌慷慨。
归来弗受大官名，五湖一叶扁舟轻。
丹青徒写苏子卿，黄花自友陶渊明。
老我论交苦不早，意气相期且倾倒。
读公佳传诵公诗，江南节士如公少。
上已同沈虞卿、尤延之、王顺伯、林景思游湖
杨万里（宋代）

总宜亭子小如拳，著得西湖不见痕。
湖上轩牖无不好，何须抵死拣名园。
自题梅花庄
赵必涟（宋代）

一间茅屋傍溪斜，三径荒于靖节家。但得鹤粮随分足，更须锄月种梅花。
春雨
徐凝（唐代）

花时闷见联绵雨，云入人家水毁堤。
昨日春风源上路，可怜红锦枉抛泥。
寄岩翁
耶律铸（宋代）

游子不来春草碧，忽闻啼鸟怨残红。河声忽与回青断，山色还随落日融。

华屋烟霞箫管歇，凤楼城士酒杯空。多应云鹤相将去，又在蓬邱弟几宫。
红林檎近　　春思
吴伟业（清代）

龟甲屏还掩，博山香未焦。鹦鹉暖犹睡，晓莺上花梢。

醒来抬身半晌，细雨湿梦无聊。女伴戏问春宵。笑颊晕红潮。

黛眉新月偃，罗袜小莲袎，更衣拢鬓，背人自折樱桃。

怨玉郎起早，日长倦绣，小楼花落吹洞箫。
烂石
韦骧（宋代）

嵌岩烂石耸溪湾，峻削陶人手不閒。落在深郊犹及此，斧斤何必叹牛山。
北高峰塔
潘阆（宋代）

北高峰上塔，竟上最高层。
尝谓人难到，何当我独登。
天香闻不断，海月见微稜。
懒下红尘路，重来恐未能。
渔家傲 留别
朱澜（金朝）

极目平山秋色远，荒碑欹侧红亭断。人语夕阳波影乱。

尊休权，解鞍又把征衫换。

浪迹年年直汗漫。相思一水蒹葭岸。钓的鲤鱼长尺半。

空浩叹，孤城画角明星烂。
王通判挽词
楼钥（宋代）

世笃青箱学，骅骝更著鞭。
半山分近派，岩壑诵新篇。
竹马迎双舄，棠阴忆二天。
黄扉伸谠论，风节尚翘然。
初到曲江六首
朱翌（宋代）

昭代人无弃，遐方住亦堪。
司分大火舍，官作世南男。
守拙休心匠，忘忧纵手谈。
平生不喜闹，所欠一茅庵。
偈颂十八首
释道璨（宋代）

至日书云，云作何色。
眼里无筋，青黄赤白。
咏史上·宣帝
陈普（宋代）

使民澒澒哭韩杨，郡国纷纷上凤凰。
太子好儒几坐废，王阳何用苦谈王。
次韵务观城西书事二首 其一
韩元吉（宋代）

腊尽雪晴春欲柔，濛濛烟柳认瓜洲。潮生潮落无穷事，江水东西不限愁。
赠刘道正
刘才邵（宋代）

红轮晓上扶桑东，五云正绕丹琳宫。临芳阁外霜筠合，碧桃溪边香露浓。

是时初喜识公面，小阁清香飞大篆。整冠共读御书碑，翠琰填金光炫转。

朝野欢娱气清淑，宫中圣人亲授箓。云軿白昼临瑶坛，来听新翻步虚曲。

谁知世故多盈缺，况复年华如电掣。相逢不拟说前事，北望伤心堕清血。

忆从弱岁游都城，相知满眼如繁星。今来寥落似将晓，知有几点悬青冥。

公如长松出霜林，童颜不受岁月侵。我亦从来世味薄，三宫铅汞曾留心。

知公鍊骨骨已轻，知公养丹丹已成。要看恢复见清平，且作人间白石生。
金盘草诗（生宁江巫山南陵林木中）
王周（宋代）

今春从南陵，得草名金盘。金盘有仁性，生在林一端。

根有岁一有，食之甘而酸。风俗竞采掇，俾人防急难。

巴中蛇虺毒，解之如走丸。巨叶展六出，软干分长竿。

摇摇绿玉活，袅袅香荷寒。世云暑酷月，郁有神物看。

天之产于此，意欲生民安。今之为政者，何不反此观。

知彼苛且猛，慎勿虐而残。一物苟失所，万金惟可叹。

莫并蒿与莱，岂羡芝及兰。勤渠护根本，栽植当庭栏。

寄言好生者，休说神仙丹。
雪夜宿翰林院呈危宋二院长
高启（明代）

偶伴王摩诘，寒宵宿禁林。
院铃风外静，宫漏雪中沉。
绛蜡销吟烛，青绫拥赐衾。
明朝陪贺瑞，银阙晓光深。
成父弟书来报朱先生过玉山留南山一日且有题
赵蕃（宋代）

闻道朱夫子，南山尽日留。
经行还阻见，会合信难谋。
湛辈我无与，颜徒君好修。
题名凡几字，好为刻岩幽。
病愈
赵鼎（宋代）

支离瘦骨怯寒侵，雾雨溟溟山更深。医国无功还自治，暮年药裹最关心。
送李清宇
章甫（宋代）

行李过门复小留，剧谭同此小窗幽。
三杯酒力客愁破，一夜雨声春事休。
旧燕寻巢元未毁，新莺出谷自相求。
槐牙准拟供汤饼，初夏重来定到不。
消夏杂咏十二首 其八 钓鱼
徐搢珊（清代）

风来堤上水生寒，恰喜鱼多上我竿。恼煞渔舟来荡漾，钩沉水底不平安。
题张长卿竹梅用苏黄各二句
方回（元代）

西湖处士骨应槁，不复龙蛇看挥扫。
是谁招此断肠魂，竹外一枝斜更好。
熙宁以后祀高禖六首 其二 升降用《正安》。
郊庙朝会歌辞（宋代）

郊禖之应，肇自生商。诞膺宝命，浚发其祥。天材蕃衍，德称君王。

本支万世，与天无疆。
偈颂一百三十三首 其九十四
释法薰（宋代）

有祖以来，递相欺诳。两两三三，隔靴抓痒。山僧有口未曾开，早已龟毛长数丈。
赠终南兰若僧
杜牧（唐代）

北阙南山是故乡，两枝仙桂一时芳。
休公都不知名姓，始觉禅门气味长。
杂兴三首
鲜于侁（宋代）

幽居观物变，天道固虚盈。
炎取日方炽，微阴一已生。
凉风动野草，桃李先飘零。
蜩螗集高柳，络纬响空庭。
愁心独耿耿，宵梦竟难成。
守茶坞子舍新茔
卫宗武（宋代）

自阅管郭书，风水好成癖。
维舟走霅峤，川谷几遍历。
晚年乃得此，於焉拟藏骨。
身谋适不偶，命子为冢宅。
痴儿好侈大，治庵如考室。
害然天地宽，有若混沌闢。
层峦犹连城，一一互拱揖。
案后三奇峰，参倚而特立。
端然顾其穴，宛烦凤展翼。
又似老泉翁，二季侍其侧。
启户俨若临，朝夕在几席。
回头看新月，对面宾出日。
郁乎气佳哉，秀异钟一窟。
神刲与鬼划，天授非人力。
一丘有如此，万金买难觅。
羊眠协梦祥，牛卧兆墓域。
地将发秘藏，人已产英特。
吾家顾未然，贞符在种德。
为善斯有庆，积衰由作慝。
素履或未纯，青囊恶可必。
要须法睿武，粹如圭与璧。
戒之而谨之，箴儆毋我忽。
庶或生贤贵，簪绂可世及。
不然负此山，山亦有惭色。
渔浦
常建（唐代）

春至百草绿，陂泽闻鶬鹒.别家投钓翁，今世沧浪情。

沤纻为缊袍，折麻为长缨。荣誉失本真，怪人浮此生。

碧水月自阔，安流净而平。扁舟与天际，独往谁能名。
和胡宗泽见寄
吴芾（宋代）

故人皮里贮阳秋，爱我身如不系舟。
羞向人间为谄首，喜来林下作遨头。
虽无仙骨能骑鹤，尚有閒心可狎鸥。
乘兴惠然时过我，一樽相对笑言稠。
再和
文彦博（宋代）

惟有陈园接府城，池塘花竹可娱情。虽然不及芙蓉萼，犹得河桥史馆名。
苦雨
张耒（宋代）

重云冒山椒，大江浸其麓。
通为一沮洳，哀此涂泥渥。
居寄佛杀山，举趾厌局促。
余飘污巾几，积润繁篁竹。
门前耕野静，时得舒倦目。
美哉百亩稻，整整照人绿。
深芜下白鸟，霁岭明秀木。
感此歌丰年，卒岁期饱腹。
六月六日天界寺社集诗
邓云霄（明代）

避地云山绕寺青，诸君还拟草玄亭。论文海内皆兄弟，玩世尊前混醉醒。

一笑功名如梦鹿，百年踪迹本浮萍。秋风已奏思归引，谁向罗浮问客星？
题淡山岩
盛某（宋代）

黄公丘壑人，阅遍山水奇。
晚观淡岩作，独许天下稀。
我初颇未信，及到乃愧之。
伟兹过奇特，骤睹心惊疑。
神灵蕴幽秘，无乃弗许窥。
扪苔渐深入，叹愕不自持。
穹窿但一石，轇轕周四维。
广容千人驺，高建五丈旂。
巨势裂地轴，虚窗豁天扉。
森然万幕张，郁若曾云垂。
危磴过别洞，绝壁浮烟霖。
幽房瞰窈窕，屏榻如砻治。
云霞起坐隅，翠岚著人衣。
顿觉从来山，榛莽翳土埠。
化石事茫昧，驱蛇知是非。
井臼俨遗处，芝田留旧畦。
云昔隐仙宅，此理固亦宜。
元柳迹不到，隐显当有时。
忆我半纪前，已与兹山期。
了然兰台梦，宛渡潇江湄。
今来恍如昨，始悟非人为。
宁嗟摈幽邈，持尔足自怡。
无穷轩冕客，有几能游斯。
集句拟刘文纲少参悼亡 其十七
朱诚泳（明代）

含香体素欲倾城，自是三千第一名。今日美人弃我去，寂寥珠翠想遗声。
量葺圣寿寺
齐唐（宋代）

建中天子寄弥纶，筑隐商岩旧叶存。
麟笔有文藏册府，驷车流庆属衡门。
金绳实构新空界，剑树真游接古愿。
藐矣诸孙愧前躅，脱身仍谢北山猿。
拟寒山寺 其一一八
释怀深（宋代）

劝君莫嗜酒，嗜酒多过咎。不唯损汝福，亦乃夭汝寿。

独饮醉一夫，共饭饱十口。人生福几何，饥贫恐在后。
宋中道挽辞
王安石（宋代）

文史传家学，声名动帝除。
兰堂空作赋，金匮不雠书。
胜事悲畴昔，清谈想绪余。
吹箫索上去，归国有魂车。
避喧
孙友篪（明代）

喧避苦城市，习静爱溪山。
行看水流去，坐期云飞还。
援琴发真趣，采药延颓颜。
终岁无车马，孤吟常闭关。
浣溪沙
方千里（宋代）

刻样衣裳巧刻绘。彩枝环绕万年藤。生香吹透縠蚕冰。嫩水带山娇不断，湿云堆岭腻无声。香肩婀娜许谁凭。
桂岭
杨备（宋代）

步步高如月里攀，拂云枝叶伴云间。
开花结子清香远，应似淮南一小山。
破庵赞
释师范（宋代）

噫嚱吁，何人欤。无德可敬，无言可书。非横灭族，是真瞎驴。

有口不能骂得，捲而分付云居。
西江月（张钦夫寿）
张孝祥（宋代）

诸老何烦荐口，先生自简渊衷。千年圣学有深功。妙处无非日用。

已授一编圯下，却须三顾隆中。鸿钧早晚转春风。我亦从君贾勇。
自广汉游三学山
薛能（唐代）

残阳终日望栖贤，归路携家得访禅。世缺一来应薄命，

雨留三宿是前缘。诗题不忍离岩下，屐齿难忘在水边。

猿鸟可知僧可会，此心常似有香烟。
湖舟
钱闻诗（宋代）

一岛如蓬江面浮，行人遥指是湖舟。
寂无樯橹舣沙岸，宁怕风涛不测忧。
咏史
黎邦瑊（明代）

燕政托揖让，社稷墟齐兵。昭王图雪耻，求士千金倾。

壮哉乐毅士，报以七十城。当时重其略，国乘传荣名。

于期颈自刎，荆轲计不成。一感知己恩，九死其所轻。

寥寥千载馀，烈风争日明。
奉和御製册府元龟了毕
夏竦（宋代）

文德洽隆平，蓬山蠹简盈。
汉金方尽购，秦石谅难程。
稽古承先志，宣猷聚世英。
刊修百家备，紬绎十年成。
休汰当冬日，多欢奉相衡。
岂期颁睿藻，何以报兹荣。
春日田园杂兴
陈公凯（宋代）

春风冗我田园务，野思芳情约不齐。
检点瓜邱仍芋垄，按行桑墅更秧畦。
偶陪灵运山前屐，或学东坡雨外犁。
薄暮倦归专一事，旋诛生菜饔黄蔼。
句
胡汾（宋代）

轮中如有物，光外更无空。
次韵汉卿舅腊梅
范成大（宋代）

湘袂朝天紫锦裳，光风微度绛霄香。
寿阳信美无仙骨，空把心情学澹妆。
秋夕书怀
寇准（宋代）

官路时风渐识情，一悲前计远愁生。
深秋寒气侵灯影，半夜疏林起雨声。
县印终年拘吏役，烟蓑何日避浮名。
穷通休问巢莲骨，大抵无徒是至清。
九宫祭毕寄陈五
刘攽（宋代）

三百六旬斋复斋，东城骑马独归来。秋风黄叶惊人面，径向君家就酒杯。
中伏日永叔遗冰
梅尧臣（宋代）

日色若炎火，正当三伏时。
盘冰赐近臣，络绎中使驰。
莹澈肖水玉，凛气侵入肌。
近日多故友，分贶能者谁。
信都顾贫贱，物物义不遗。
念我老且病，赤痱生枯皮。
巨块置我前，凝结造化移。
畏冷不敢食，有类夏虫疑。
虽然已快意，何必咀嚼为。
天子厚於公，不使炽毒欺。
公亦厚於我，将恐煎熬随。
我有舐犊爱，自怜小子龟。
寄朱氏妹
王安石（宋代）

昔来高邮居，我始得朱子。
从容谈笑间，已足见奇伟。
行寻城阴谈，坐钓渠下沚。
归来同食眠，左右皆图史。
入视尔诸幼，欢言亦多祉。
当时独张倩，远在庐山趾。
沈君未言昏，名已习吾耳。
安知十年来，乖隔非愿始。
相逢辄念远，悲吒多於喜。
今兹岂人力，所念皆聚此。
诸甥昔未有，满眼秀而美。
低徊吾亲侧，亦足慰劳止。
嗟予迫时恩，一传日千里。
尔舟亦已戒，五两翩然起。
萧萧东南县，望尔何时已。
空知梦为鱼，逆上西江水。
精舍对雨
戴叔伦（唐代）

空门寂寂澹吾身，溪雨微微洗客尘。

卧向白云晴未尽，任他黄鸟醉芳春。
和王给事易简殿试举人五首 其二 试特奏名
程俱（宋代）

十上宁嗟老此生，长年终得似河清。良金熟练精英在，古剑磨光星斗明。

伏枥向来犹壮志，据鞍他日想腾声。当时谁出菑川右，充选何劳固请更。
好事近
朱敦儒（宋代）

失却故山云，索手指空为客。莼菜鲈鱼留我，住鸳鸯湖侧。

偶然添酒旧壶卢，小醉度朝夕。吹笛月波楼下，有何人相识。
中秋月二首
李峤（唐代）

盈缺青冥外，东风万古吹。何人种丹桂，不长出轮枝。

圆魄上寒空，皆言四海同。安知千里外，不有雨兼风。
走笔题雪泉图赠彼上人者不知能酬对否
王世贞（明代）

仲冬十一月，三峨岭头百丈雪。春风二月天，三峨峡中百道泉。

山僧住山不论岁，手爇松枝令江沸。未解泉能雪如白，且夸雪与泉同味。

是雪为泉人尽知，煮泉煮雪从汝为。第探此雪真面目，记取高秋未结时。
木兰花减字
陈师道（宋代）

今年百五。风日清明尘不举。紫秀红陈。三节烟花次第春。

来舆去马。千念一空春事谢。白下门东。谁见初杨弄晚风。
春日南山行
陈羽（唐代）

处处看山不可行，野花相向笑无成。

长嫌为客过州县，渐被时人识姓名。
晚泊
陈偕灿（清代）

知有人家在，疏镫出远林。鱼龙腥夜市，烟水淡秋阴。

月是诗人魄，波淘壮士心。吾生齐得丧，何用叹华簪。
龙涎香
谢宗可（元代）

瀛岛蟠龙玉吐馨，轻氛飞绕博山青。暖浮蛟窟潮声怒，清彻骊宫蛰睡醒。

碧脑盈箱收海气，红薇滴露洗云腥。雨窗篝火浓薰被，梦驾苍鳞上帝庭。
寄袁皓侍郎
罗隐（唐代）

东台失路岐，荣辱事堪悲。我寝牛衣敝，君居豸角危。

风尘惭上品，才业愧明时。千里芙蓉幕，何由话所思。
雪霁
张镃（宋代）

山负红铜日，云坡绿玉天。
一晴聊饯腊，三白已迎年。
贵气楼台满，春声松竹先。
诗成缘底事，鸟迹印篷船。
高阳池候都宪李先生四首 其三
林光（明代）

骋目汉江湄，涨沙忽吞改。谁持造化机，一雨功十倍。

岂无欲济心，忧在渔梁水。达人来拯溺，引领时相待。
狮子寨小港軃风、
陈杰（宋代）

惊涛拍岸临无地，远壑藏舟别有天。
风举酒旗黄帽舞，雨抛鱼网绿蓑眠。
机心起灭浮沤外，世事昏明返照边。
安得杖拿相印可，碧芦深处小延缘。
赠狄崇班季子
苏轼（宋代）

狄生臂鹰来，见客不会揖。
踞床咤得隽，借箸数禽入。
短后掬豹裘，犹溅猩血湿。
指呼索酒尝，快把长鲸吸。
半酣论刀槊，怒发欲起立。
北方老猘子，狂突尚不絷。
要须此慓悍，气压边烽急。
夜走追锋车，生斩活离级。
持归献天王，封侯稳可拾。
何为走猎师，日使群毛泣。
清涟矶独坐
韩维（宋代）

绿篠清涟得钓矶，制名翻与实相违。
沉钩不忍潜鱼乱，回棹常侵宿鸟飞。
林霭散余知月上，水风清极怯秋归。
兴来诗就觞来尽，不信人间有是非。
送张希夔出守凤翔
陈履（明代）

凤翔自昔歧周地，此日荣君五马行。雍畤云平看路冕，褒斜风静驻霓旌。

忧时合有安边略，览胜能无吊古情。为问秦中多俊彦，只今谁并郭钦名。
题慎郡王黄山三十六峰图 其十一 仙都
弘历（清代）

何处非仙境，此地会而都。借问骖龙侣，云峦半有无。
唐拓武梁画像歌
张穆（明代）

任城诸武汉高阆，名绩史家湮不彰。一时缨黻谁颉颃，选石写不均旂常。

更筑石室匠作良，摅骋技巧端表坊。寿藏久塞赵邠卿，锦城又圮文翁堂。

朱浮鲁峻讫李刚，我思不见劳相羊。武家林墓非遐荒，荣金吾丞斑敦煌。

更有吴郡丞开明，不同石阙相扶将。画像自宋传武梁，景伯精摹入纤芒。

访古直到别驾黄，高秋促骖贲嘉祥。紫云山色郁葱苍，往来搜剔穷回翔。

豁然崩动声礌硠，屹立石室遥相望。文字多逾数百强，见所未见夸鄱阳。

谋垂久远示亿疆，迁画植碑通力襄。更购佳木裁桷杗，庋碑有榭画有廊。

龛以栗主缭以墙，椒酒一卮神升香。毡腊万钱工丰穰，从此翠墨布四方。

书帕充馈联车航，岿然古榻其可忘。一十四翻标李唐，伏戏祝诵耕农皇。

轩辕创始垂衣裳，颛顼专谨狷不狂。帝俈有子圣不昌，有虞递禅姒氏王。

桀乃乘人日偕亡，曾闵大孝亲偕臧。老来弄雏倚匡床，丁兰已抱鲜民怆。

刑渠漏载我意伤，展对能无涕泗滂。旧迹灰灭梁季珩，此本初弆襄文箱。

押角提督兵马章，竹垞作缘到古杭。玲珑山馆百缗偿，至宝继归汪雪礓。

贯夫影摹见未尝，秋盦彫木今盛行。覃溪更为加考详，细书银烛神徬徨。

自诩金粟须弥藏，我怀此本更十霜。泲上俊游谢不侵，今乃不胫来神京。

一再闻之眉飞扬，㐆斋宵镫未渠央。探筹角隽词铿锵，我句未工浮巨觥。

打门照眼虹月光，本朝名笔萃琳琅。四代古泽溢芬芳，葫芦龙尾双山房。

载历松铁如沧桑，什袭完好无菑疡。疑有鬼神护缣缃，甄文更欲我友邛。

考实请为挈其纲，今全古缺试刌量。后百千祀何低昂，精椎融拓付严装。

沿隙证辨力无尪，枝岠未许嗤螳螂。帘前细雨吟风篁，扶扶墨采沛流浪。

我友诗成啸鸾皇，我诗蹇歰啼寒螀。平生鉴古具微长，爱玩不复羞空囊。